পুলিশ সূত্রে জানা গিয়েছে, মেমারি থানার বাগিলার বাসিন্দা দিন মজুর অমর ক্ষেত্রপাল ২০১০ সাল থেকে রোজভ্যালির মেমারি শাখায় প্রতি মাসে ৪২০ টাকা করে জমা করেন। সংস্থার তরফে তাঁকে রোজভ্যালি রিয়েল এস্টেট ও কনস্ট্রাকশন লিমিটেডের শংসাপত্র দেওয়া হয়। ২০১৩ সালে রাজ্যে চিটফান্ড কেলেঙ্কারির খবর প্রকাশ্যে আসতেই অমর মেমারি রোজভ্যালির অফিসে টাকা তুলতে গেলে তাঁকে শংসাপত্রটি জমা করতে বলা হয়। সেই মতো সংস্থার অফিসে তা জমা করেন তিনি৷ তারপর টাকা ফেরত না দিয়ে নানা অছিলায় তাঁকে ফিরিয়ে দেওয়া হয় বলে অভিযোগ৷ এরপর মেমারি থানায় প্রতারণার অভিযোগ করেন অমর ক্ষেত্রপাল।